b'\n_START_ARTICLE_\nMarele Ducat al Lituaniei\n_START_SECTION_\nIstoria\n_START_PARAGRAPH_\nDezvoltarea Marelui Ducat al Lituaniei a \xc3\xaenceput \xc3\xaen 1238 sub domnia Marelui Duce Mindaugas (ori Mindo\xc5\xadh \xc3\xaen limba belarus\xc4\x83). Mindaugas a fost cre\xc8\x99tinat \xc3\xaen 1252 \xc8\x99i a fost \xc3\xaencoronat rege al Lituaniei \xc3\xaen 1253 (\xc3\xaen 1260, el a renun\xc8\x9bat la cre\xc8\x99tinism). Dup\xc4\x83 moartea lui a izbucnit o lupt\xc4\x83 pentru tron \xc3\xaentre ducii lituanieni, dar statul a supravie\xc8\x9buit. Ducatul a cucerit teritorii \xc3\xaen sud \xc8\x99i est, \xc3\xaencorpor\xc3\xa2nd p\xc4\x83r\xc8\x9bi \xc3\xaentinse din Rutenia. Expansiunea a atins culmea \xc3\xaentinderii sub regele Gediminas (\xc3\xaen limba belarus\xc4\x83: Hiedzimin), care a creat un stat centralizat puternic, un imperiu care se \xc3\xaentindea de la Marea Neagr\xc4\x83 p\xc3\xa2n\xc4\x83 la Marea Baltic\xc4\x83. U\xc8\x99urin\xc8\x9ba cu care a fost cl\xc4\x83dit acest imperiu poate fi pus pe seama priceperii diplomatice \xc8\x99i tactice a marilor duci, dar \xc8\x99i pe seama sl\xc4\x83biciunii principatelor rutene. \xc3\x8en vreme ce aproape toate statele din jur erau atacate \xc8\x99i pr\xc4\x83date de mongoli, hoardele lor nu ajuns niciodat\xc4\x83 \xc3\xaen nord, \xc3\xaen Lituania, iar teritoriile sale au r\xc4\x83mas neatinse. Expansiunea Lituaniei era accelerat\xc4\x83 \xc8\x99i de slabul control al teritoriilor pe care mongolii le cuceriser\xc4\x83. Rutenia nu a fost niciodat\xc4\x83 \xc3\xaencorporat\xc4\x83 efectiv \xc3\xaen Hoarda de Aur, \xc3\xaen schimb a fost un stat vasal cu un grad de independen\xc8\x9b\xc4\x83 destul de ridicat. Dezvoltarea Lituaniei s-a produs \xc3\xaentr-un moment ideal pentru expansiune, c\xc3\xa2nd rutenii erau capabili doar de o opozi\xc8\x9bie ne\xc3\xaensemnat\xc4\x83, iar puterea mongolilor era \xc3\xaen descre\xc8\x99tere._NEWLINE_Statul Lituanian nu a fost cl\xc4\x83dit numai prin agresiune militar\xc4\x83. Existen\xc8\x9ba sa a depins de diploma\xc8\x9bie cel pu\xc8\x9bin \xc3\xaen aceea\xc8\x99i m\xc4\x83sur\xc4\x83 \xc3\xaen care a depins de ac\xc8\x9biunile armate. Cele mai multe ora\xc8\x99e anexate nu au fost cucerite prin lupt\xc4\x83, ci au fost de acord s\xc4\x83 devin\xc4\x83 vasalii Lituaniei. Cum aceste ora\xc8\x99e erau deja vasalii Hoardei de Aur sau ai Principatului Moscovei, decizia de a accepta suzeranitate lituanian\xc4\x83 nu era una care s\xc4\x83 pun\xc4\x83 \xc3\xaen discu\xc8\x9bie independen\xc8\x9ba, ci era accea de a schimba un st\xc4\x83p\xc3\xa2n mai dur cu unul mai tolerant \xc8\x99i mai puternic. A\xc8\x99a a fost cazul Novgorodului, care a acceptat pentru o perioad\xc4\x83 s\xc4\x83 se afle \xc3\xaen sfera de influen\xc8\x9b\xc4\x83 lituanian\xc4\x83, f\xc4\x83r\xc4\x83 ca armatele lituaniene s\xc4\x83 fi atacat vreodat\xc4\x83 ora\xc8\x99ul. Mai degrab\xc4\x83, controlul lituanian a fost \xc3\xaenlesnit de fric\xc8\x9biunile interne dintre conduc\xc4\x83torii ora\xc8\x99ului, dintre cei care doreau s\xc4\x83 scape de domina\xc8\x9bia Moscovei \xc8\x99i cei care doreau s\xc4\x83 r\xc4\x83m\xc3\xa2n\xc4\x83 \xc3\xaen sfera de influen\xc8\x9b\xc4\x83 moscovit\xc4\x83. Aceast\xc4\x83 metod\xc4\x83 de edificare a statului s-a dovedit p\xc3\xa2n\xc4\x83 \xc3\xaen cele din urm\xc4\x83 instabil\xc4\x83. Schimb\xc4\x83rile din politica intern\xc4\x83 a unui ora\xc8\x99 puteau scoate localitatea de sub controlul lituanian, a\xc8\x99a cum s-a \xc3\xaent\xc3\xa2mplat \xc3\xaen cele din urm\xc4\x83 \xc3\xaen cazul Novgorodului sau a altor ora\xc8\x99e rutene._NEWLINE_Lituania a ajuns la apogeul puterii sale sub Vytautas cel Mare (Vita\xc5\xadt, Vitovt, Witold), care a domnit \xc3\xaentre 1392 \xc8\x99i 1430. Rapida expansiune a Principatului Moscovei i-a adus pe cei doi vecini pe pozi\xc8\x9bii de rivalitate, iar, dup\xc4\x83 anexarea Novgorodului din 1478, Moscova a devenit puterea dominant\xc4\x83 \xc3\xaen Europa de Nord Est. \xc3\x8entre 1492 \xc8\x99i 1508, \xc8\x9barul Ivan al III-lea a cucerit o parte din Rutenia aflat\xc4\x83 p\xc3\xa2n\xc4\x83 atunci sub controlul exclusiv al Lituaniei. Pierderile teritoriale \xc3\xaen fa\xc8\x9ba Moscovei \xc8\x99i continua presiune a statului rus aflat \xc3\xaen expansiune au fost o adev\xc4\x83rat\xc4\x83 amenin\xc8\x9bare pentru statul lituanian, care a fost astfel obligat s\xc4\x83 fac\xc4\x83 o alian\xc8\x9b\xc4\x83 mai str\xc3\xa2ns\xc4\x83 cu Regatul Poloniei, p\xc3\xa2n\xc4\x83 a ajunge la statul federal al Respospolitei dup\xc4\x83 acceptarea Uniunii de la Lublin. Marele Ducat al Lituaniei a p\xc4\x83strat numeroase drepturi \xc3\xaen acest stat federativ, inclusiv guvern, buget \xc8\x99i aramat\xc4\x83 separate. Statutul federal a fost desfiin\xc8\x9bat de Constitu\xc8\x9bia din mai 1791._NEWLINE_Limbile oficiale ale Marelui Ducat al Lituaniei au fost limba rutean\xc4\x83, (numit\xc4\x83 limba belarus\xc4\x83 veche de c\xc4\x83tre belaru\xc8\x99i \xc8\x99i limba slavon\xc4\x83 de cancelarie de c\xc4\x83tre lituanienii), limba polonez\xc4\x83 \xc8\x99i limba latin\xc4\x83. Limba rutean\xc4\x83 a fost folosit\xc4\x83 p\xc3\xa2n\xc4\x83 \xc3\xaen 1697 pentru redactarea coresponden\xc8\x9bei cu \xc8\x9b\xc4\x83rile r\xc4\x83s\xc4\x83ritene sau a unor acte oficiale precum au fost Lietuvos Did\xc5\xbeiosios Kunigaik\xc5\xa1tyst\xc4\x97s statutai \xe2\x80\x93 Codurile de legi, dup\xc4\x83 care a fost \xc3\xaenlocuit\xc4\x83 de limba polonez\xc4\x83. Latina era folosit\xc4\x83 \xc3\xaen rela\xc8\x9biile cu \xc8\x9b\xc4\x83rile occidentale._NEWLINE_Cum sentimentul na\xc8\x9bional nu era at\xc3\xa2t de dezvoltat, nobilii care migrau dintr-un \xc8\x9binut \xc3\xaen altul se adaptau realit\xc4\x83\xc8\x9bilor locale \xc8\x99i adoptau limba \xc8\x99i cultura noului c\xc4\x83min. De aceea, \xc8\x99leahticii lituanieni care s-au mutat \xc3\xaen regiunile locuite preponderent de slavii r\xc4\x83s\xc4\x83riteni au adoptat dup\xc4\x83 o vreme cultura acestora din urm\xc4\x83._NEWLINE_\xc3\x8en momentul apari\xc8\x9biei Marelui Ducat, etnicii lituanieni formau aproximativ trei sferturi din popula\xc8\x9bia \xc8\x9b\xc4\x83rii. Odat\xc4\x83 cu ocuparea de noi teritorii slave, propor\xc8\x9bia de lituanieni a sc\xc4\x83zut p\xc3\xa2n\xc4\x83 spre o treime din totalul popula\xc8\x9biei. Alte etnii din Marele Ducat erau evreii lituanieni \xc8\x99i t\xc4\x83tarii. Num\xc4\x83rul slavilor r\xc4\x83s\xc4\x83riteni ajunsese at\xc3\xa2t de importante \xc3\xaen ducat, \xc3\xaenc\xc3\xa2t limbile vorbite de ace\xc8\x99tia erau folosite pentru redactarea legilor. Acesta este motivul pentru care Marele Ducat al Lituaniei este considerat de multe ori un stat slav, al\xc4\x83turi de alte \xc8\x9b\xc4\x83ri precum Polonia \xc8\x99i Rusia.\n_START_SECTION_\nArmata\n_START_PARAGRAPH_\n\xc3\x8en ciuda numeroaselor achizi\xc8\x9bii teritoriale pa\xc8\x99nice din Rutenia, ducatul putea face apel la for\xc8\x9ba militar\xc4\x83, care era at\xc3\xa2t de mare, \xc3\xaenc\xc3\xa2t era singura din Europa R\xc4\x83s\xc4\x83ritean\xc4\x83 care putea face fa\xc8\x9b\xc4\x83 cu succes Hoardei de Aur. Aproape de fiecare dat\xc4\x83 c\xc3\xa2nd mongolii au \xc3\xaencercat s\xc4\x83 opreasc\xc4\x83 expansiunea statului lituanian, hoardele au fost \xc3\xaenfr\xc3\xa2nte. \xc3\x8en 1333 \xc8\x99i 1339, lituanienii au reu\xc8\x99it s\xc4\x83 \xc3\xaenving\xc4\x83 for\xc8\x9be importante mongole care au \xc3\xaencercat s\xc4\x83 recucereasc\xc4\x83 Smolenskul. Chiar \xc8\x99i atunci c\xc3\xa2nd erau victorio\xc8\x99i, mongolii nu-i puteau opri mult\xc4\x83 vreme pe lituanieni din \xc3\xaenaintarea lor. Victoria Hoardei de Aur din 1399 nu a f\xc4\x83cut dec\xc3\xa2t s\xc4\x83 \xc3\xaent\xc3\xa2rzie \xc3\xaenaintarea lituanienilor c\xc4\x83tre Marea Neagr\xc4\x83. Datorit\xc4\x83 victoriilor lituanienilor, mongolii nu au mai putut s\xc4\x83-\xc8\x99i exercite \xc3\xaen mod eficient controlul militar asupra nord-vestului Rusiei, acesta fiind \xc3\xaen parte motivul pentru care ora\xc8\x99e precum Smolensk, Pskov, Novgorod \xc8\x99i Pola\xc8\x9bk nu au fost niciodat\xc4\x83 devastate de atacurile Hoardei.\n_START_SECTION_\nReligia\n_START_PARAGRAPH_\nDup\xc4\x83 cre\xc8\x99tinarea din 1252 \xc8\x99i \xc3\xaencoronarea din 1253 a regelui Mindaugas, Lituania a fost considerat\xc4\x83 stat cre\xc8\x99tin p\xc3\xa2n\xc4\x83 \xc3\xaen 1260, c\xc3\xa2nd Mindaugas a renun\xc8\x9bat la cre\xc8\x99tinism. P\xc3\xa2n\xc4\x83 \xc3\xaen 1387, nobilii lituanieni au fost p\xc4\x83g\xc3\xa2ni, profes\xc3\xa2nd o religie bazat\xc4\x83 pe credin\xc8\x9bele c\xc4\x83 divinitatea se reg\xc4\x83se\xc8\x99te \xc3\xaen fenomenele naturale. Credin\xc8\x9bele p\xc4\x83g\xc3\xa2ne au supravie\xc8\x9buit mult\xc4\x83 vreme \xc3\xaen fa\xc8\x9ba presiunilor misionarilor \xc8\x99i puternicilor zilei. Chiar \xc8\x99i \xc3\xaen secolul al XVII-lea se mai puteau reg\xc4\x83si relicve ale practicilor p\xc4\x83g\xc3\xa2ne, a\xc8\x99a cum erau oferirea de ofrande \xc8\x99erpilor sau oferirea de hran\xc4\x83 str\xc4\x83mo\xc8\x99ilor \xc3\xaen cimitire. Dac\xc4\x83 pe teritoriile Belarusului \xc8\x99i Ucrainei din zilele noastre, at\xc3\xa2t majoritatea popula\xc8\x9biei de r\xc3\xa2nd c\xc3\xa2t \xc8\x99i a nobililor erau de credin\xc8\x9b\xc4\x83 ortodox\xc4\x83, (iar dup\xc4\x83 Uniunea de la Brest din 1596 de credin\xc8\x9b\xc4\x83 greco-catolic\xc4\x83), popula\xc8\x9bia Lituaniei s-a convertit la catolicism \xc3\xaen 1387.\n_START_SECTION_\nCultura\n_START_PARAGRAPH_\nUniversitatea din Vilnius, una dintre cele mai vechi universit\xc4\x83\xc8\x9bi din Europa de R\xc4\x83s\xc4\x83rit, a fost fondat\xc4\x83 de \xc8\x98tefan Bathory, Rege al Poloniei \xc8\x99i Mare Duce al Lituaniei, \xc3\xaen 1579. Datorit\xc4\x83 str\xc4\x83daniilor iezui\xc8\x9bilor \xc3\xaen timpul Contrareformei, universitatea a devenit unul dintre cele mai importante centre culturale \xc8\x99i \xc8\x99tiin\xc8\x9bifice ale regiunii.\n_START_SECTION_\nMo\xc8\x99tenirea\n_START_PARAGRAPH_\n\xc3\x8en conformitate cu p\xc4\x83rerile unor istoirici, \xc3\xaen special ru\xc8\x99i, unul dintre efectele cele mai importante ale cuceririlor lituaniene a fost \xc3\xaemp\xc4\x83r\xc8\x9birea etnic\xc4\x83 a locuitorilor fostei Rusii Kievene \xe2\x80\x93 slavii estici. Dup\xc4\x83 ce mongolii au cucerit aproape \xc3\xaentreaga Rutenie, ei au \xc3\xaencercat s\xc4\x83 p\xc4\x83streze popula\xc8\x9bia slav\xc4\x83 unit\xc4\x83. Venirea triburilor baltice care atacau Masovia l-a f\xc4\x83cut pe ducele Konrad de Masovia s\xc4\x83-i invite pe Cavalerii Teutoni s\xc4\x83 se a\xc8\x99eze \xc3\xaen zonele Prusiei R\xc4\x83s\xc4\x83ritene. Luptele dintre triburile baltice \xc8\x99i teutoni le-au oferit triburilor lituaniene timpul necesar s\xc4\x83 se uneasc\xc4\x83. Datorit\xc4\x83 prezen\xc8\x9bei puternicilor vecini din sud \xc8\x99i nord, nou formatul stat lituanian \xc8\x99i-a concentrat efortul expansionist militar \xc8\x99i diplomatic aproape exclusiv spre r\xc4\x83s\xc4\x83rit. Principatele belaruse au devenit parte a statului lituanian chiar de la \xc3\xaenceputul procesului de expansiune. Teritoriile ucrainiene au fost cucerite mai t\xc3\xa2rziu de polonezi. Ocuparea teritoriilor locuite de slavii de r\xc4\x83s\xc4\x83rit de dou\xc4\x83 puteri diferite a creat diferen\xc8\x9be care au persistat p\xc3\xa2n\xc4\x83 \xc3\xaen zilele noastre. Conforma acestor p\xc4\x83reri, dac\xc4\x83 \xc3\xaen timpul existen\xc8\x9bei Rusiei Kievene se puteau remarca unele diferen\xc8\x9be regionale, ocuparea de c\xc4\x83tre lituanieni a p\xc4\x83r\xc8\x9bilor de sud \xc8\x99i vest a Ruteniei a dus la divizarea definitiv\xc4\x83 a popula\xc8\x9bie slave \xc3\xaen ru\xc8\x99i, belaru\xc8\x99i \xc8\x99i ucrainieni._NEWLINE_Aceast\xc4\x83 teorie este foarte controversat\xc4\x83, deoarece pe baza ei se poate afirma c\xc4\x83 motivul care a dus la formarea unui stat separat rusesc a fost domina\xc8\x9bia cultural\xc4\x83 \xc8\x99i politic\xc4\x83 a mongolilor asupra Principatului Moscovei. Dac\xc4\x83 se pune astfel problema, influen\xc8\x9ba mongol\xc4\x83 este accea care a determinat diviziunea locuitorilor Ruteniei \xc3\xaen cele trei etnii din ziua de azi: ru\xc8\x99ii, ucrainienii \xc8\x99i belaru\xc8\x99ii._NEWLINE_Diviz\xc4\x83rile etnice \xc8\x99i lingvistice \xc3\xaentre locuitorii Ruteniei par a fi mai vechi dec\xc3\xa2t momentul cuceririi zonei de c\xc4\x83tre lituanieni. Mai trebuie spus c\xc4\x83, p\xc3\xa2n\xc4\x83 \xc3\xaen secolul al XX-lea, frontierele etnice \xc8\x99i lingvistice dintre ucrainieni, belaru\xc8\x99i \xc8\x99i ru\xc8\x99i nu au corespuns cu frontierele politice.'